በነዋሪዎች ተደብድበው የሞቱት የፖሊስ መኮንኖችና ሥራ አስፈጻሚ ቀብር ተፈጸመ
በንፋስ ስልክ ላፍቶ ክፍለ ከተማ ወረዳ አንድ ከሃና ማርያም ቤተ ክርስቲያን አልፎ በሚገኘው ‹‹ቀርሳ ኮንቶማ›› በመባል በሚታወቀው አካባቢ ከሰነድ አልባ (የጨረቃ) ቤት ግንባታ ጋር በተያያዘ ሰኔ 22 ቀን 2008 ዓ.ም. ከረፋዱ 5 ሰዓት አካባቢ በነዋሪዎቹና በፀጥታ ኃይሎች መካከል ተፈጥሮ በነበረው ግጭት ሕይወታቸው ያለፈው ሁለት የፖሊስ መኮንኖችና የወረዳው ሥራ አስፈጻሚ የቀብር ሥርዓት ሰኔ 23 ቀን 2008 ዓ.ም. ተፈጸመ፡፡ነዋሪዎቹ የገነቧቸው መኖሪያ ቤቶች በሕገወጥ መንገድ መሆኑ ተነግሯቸው በተደጋጋሚ እንዲያፈርሱ የማስጠንቀቂያ ደብዳቤ ተሰጥቷቸው እንደነበርና ስለመጨረሻ ዕጣ ፈንታቸው ለመወያያት በዕለቱ ከወረዳው ዋና ሥራ አስፈጻሚ ጋር በነበራቸው ቀጠሮ መሠረት ሥራ አስፈጻሚውና የፖሊስ መኮንኖቹ ወደ ነዋሪዎቹ መንደር መሄዳቸውን የአካባቢው ነዋሪዎች ገልጸዋል፡፡ ከሥራ አስፈጻሚው አቶ ታሪክ ፍቅሬ ጋር ወደ ነዋሪዎቹ መንደር ያመሩት በንፋስ ስልክ ላፍቶ ክፍለ ከተማ የለቡ አካባቢ ፖሊስ ጣቢያ የሺፍት ኃላፊዎች የነበሩት ምክትል ኢንስፔክተር ሚካኤል ሽፈራውና ረዳት ኢንስፔክተር ተስፋዬ ባህሩ የገጠማቸው ለውይይት የተሰበሰበ ሰው ሳይሆን ራሱን ለፀብና ለድብድብ ያዘጋጀ ነዋሪ እንደነበር በአካባቢው የነበሩ የዓይን እማኞች ተናግረዋል፡፡ድንጋይ፣ እንጨትና ስለት የያዙ በአብዛኛው ወጣትነት ያላቸው ነዋሪዎች በቀጥታ ወደ ዕርምጃ በመግባታቸው የፖሊስ መኮንኖቹም ሆኑ ሥራ አስፈጻሚው ራሳቸውን መከላከል በማይችሉበት ሁኔታ ለድብደባ በመጋለጣቸው ሕይወታቸው ሊያልፍ መቻሉን ተናግረዋል፡፡በሕገወጥ መንገድ ከአካባቢው አርሶ አደር መሬት በመግዛት እንደተገነቡ የተገለጹት ቤቶች ከ20 ሺሕ በላይ መሆናቸውን የሚናገሩት የአካባቢ ነዋሪዎች፣ ከተገነቡ ከአምስት ዓመታት በላይ እንደሆናቸውና ውኃ፣ መብራትና መንገድ ገብቶላቸው በሰላም እየኖሩ እንደነበር ጠቁመዋል፡፡በዕለቱ ከወረዳው ሥራ አስፈጻሚ ጋር ውይይት ለማድረግ ዕቅድ የነበረ ቢሆንም፣ ነዋሪው ግን የቀን ሥራ እየሠራና (የተወሰነው) ከ20 ሺሕ ብር ጀምሮ እንደየአቅሙ እስከ 200 ካሬ ሜትር የሚሆን ቦታ ላይ የገነባውን መኖሪያ ለማፍረስ አስገድደው ሊያስፈርሙት እንደሆነ በተለያዩ መንገድ መረጃ ያገኘው ነዋሪ ለሕገወጥ ተግባር ተዘጋጅቶ እንደጠበቃቸውና ግጭቱ መፈጠሩን ነዋሪዎቹ ተናግረዋል፡፡በግጭቱ የተሳተፉም ሆኑ ያልተሳተፉ በጅምላ በፖሊስ ዱላ እየተደበደቡ ከ200 በላይ የሚሆኑ ነዋሪዎች መታሰራቸውን የገለጹት የዓይን እማኞቹ፣ ለዚህ ሁሉ ጥፋት ተጠያቂው ወረዳው መሆኑን ይናገራሉ፡፡ ነዋሪዎቹ የሚገነቡት ቤት ሕገወጥ ከሆነ ወረዳው በወቅቱ ማስቆም ሲችል ለዓመታት ዝም ማለቱ ለዚህ ሕገወጥ ድርጊት ሊዳርግ መቻሉን በምክንያትነት ያነሳሉ፡፡ ሕዝብና መንግሥትን በማጋጨት የራሳቸውን ሥልጣን ከፍ ማድረግ የሚፈልጉ መኖራቸውን የሚናገሩት የአካባቢው ነዋሪዎች፣ የጥፋቱ ምክንያት እነሱም ጭምር በመሆናቸው ሊጠየቁ እንደሚገባ አሳስበዋል፡፡ የሥራ አስፈጻሚውም ሆነ የፖሊስ መኮንኖቹ መሞት እንዳሳዘናቸው የሚናገሩ የአካባቢው ነዋሪዎች የነሱን መሞት ምክንያት በማድረግ በዕለቱ በአካባቢው የደረሱ ፖሊሶች ምንም የማያውቀውን ነዋሪ ከቤቱ እያስወጡና በመንገድም የሚተላለፈውን መደብደባቸው ተገቢ አለመሆኑን ጠቁመዋል፡፡ በተለያዩ ፖሊስ ጣቢያ ታስረው የሚገኙት ተጠርጣሪዎች ንፁኃን ጭምር ስለሆኑ፣ እየተጣራ እንዲለቀቁም ጠይቀዋል፡፡ሰኔ 22 ቀን 2008 ዓ.ም. በአካባቢው ነዋሪዎችና ፖሊሶች መካከል በነበረው ግጭት ከባድና ቀላል የአካል ጉዳት የደረሰባቸው ከ40 በላይ ፖሊሶች በፖሊስ ሆስፒታል ተኝተው እየታከሙ እንደሚገኙም ታውቋል፡፡ በፖሊሶች ተደብድበው ጉዳት የደረሰባቸው ነዋሪዎች እንዳሉ ቢታወቅም የት ሆስፒታል እንደገቡ ሪፖርተር ለማጣራት ያደረገው ጥረት አልተሳካም፡፡ የነዋሪዎቹ ቤቶች በወረዳው አስተዳደር ግንባታ ቁጥጥር ባለሥልጣን እየፈረሱ መሆኑም ተጠቁሟል፡፡በሃና ማርያም ዙሪያ በሕገወጥ መንገድ ገንብተው የሚኖሩት በመቶ ሺዎች የሚቆጠሩ ነዋሪዎች መሆናቸውን የገለጹት ነዋሪዎች ከተለያዩ  አካባቢዎች የመጡ ሲሆኑ፣ ከአርሶ አደሮቹ ጋር በመጠጋጋትና የቀበሌ መታወቂያ በማውጣት ሕጋዊ ሆነው የሚኖሩ መሆኑንም ጠቁመዋል፡፡ ነገር ግን የሰፋሪዎቹን ማንነት፣ የኋላ ግለ ታሪክና አሰፋፈር የሚጠይቃቸው አካል ባለመኖሩ፣ በአካባቢው በሕጋዊ መንገድ ሠርተው ለሚኖሩ ነዋሪዎች ጭምር ሥጋት መሆናቸውንም አክለዋል፡፡ መንግሥት ትኩረት ሰጥቶ ሁኔታዎችን ሊያስተካክል እንደሚገባና በተለይ የአዲስ አበባ ከተማ አስተዳደር የከተማው ነዋሪ ከአቅሙ በላይ የሆነበት ሁኔታ እየታየ በመሆኑ ልዩ ትኩረት እንዲሰጠው አመልክተዋል፡፡